በተጠናቀቀው የበጀት ዓመት  ከቅባት እህሎች 1 ቢሊዮን ዶላር የሚጠጋ ገቢ መገኘቱ  ተገለጸ
ፕሬዚዳንቱ አራተኛውን የጥራጥሬ፣ የቅባት እህሎችና ቅመማ ቅመም ጉባዔ ላይ እንደተናገሩት ከዘርፉ  920  ሚሊዮን ዶላር  ገቢ የተገኘ ሲሆን ከአጠቃላይ የወጪ ንግድ 28 በመቶ ያህሉን  እንደሚሸፍን ተናግረዋል፡፡ባለፉት አራት የእድገትና ትራንስፎርማሽን እቅድ  ዓመታት ከዘርፉ የተገኘ ገቢ አበረታች ቢሆንም ሀገሪቱ ካላት እምቅ የተፈጥሮ ሐብት አንፃር ሲታይ በዘርፉ የበለጠ መሰራት እንዳለበት ፕሬዚዳንቱ ጠቁመዋል፡፡ፕሬዚዳንቱ አያይዘውም የግብርና ምርቶችን አቀነባብሮና እሴት ጨምሮ ለውጭ ገበያ በማቅረብ አገራዊ የምጣኔ ኃብት ዕድገቱን ዘላቂ ማድረግ ይገባል ብለዋል።ባለድርሻ አካላትን በዘርፉ ያሉትን ምርቶች ወደ በለጠ ደረጃ ለማሸጋገርና በዓለም አቀፍ ገበያ መወዳደርና የምጣኔ ኃብትን ማሳደግ እንዲቻል በምርቶች ላይ እሴት መጨመር እንደሚገባቸውም ዶክተር ሙላቱ  አሳስበዋል፡፡በተመሳሳይ ሁኔታም ባለሐብቶች  በአገሪቱ ያለውን የግብርና ሥነ-ምህዳር ቀጣና ብዝሃነትና በዘርፉ ያለውን አመቺ ዕድል ተጠቅመው በኢትዮጵያ መዋዕለ ንዋያቸውን እንዲያፈሱ ጥሪያቸውን አቅርበዋል፡፡ከአንድ መቶ በላይ በዘርፉ የተሰማሩ አለም አቀፍ ኩባንያዎች፣ ከ250 በላይ የሃገር ውስጥ ላኪዎችና የግብዓት አቅራቢዎችም በኮንፍረሱ ላይ እየተሳተፉ ይገኛሉ።